Walvisfees: Nee vir byeenkoms oor rassisme | Netwerk24
Walvisfees: Nee vir byeenkoms oor rassisme
Deur Roshé Taka 26 September 2019 16:43
Die Overstrand-munisipaliteit in die Wes-Kaap het die Land Party se versoek om ’n bewusmakingsbyeenkoms te hou by die Walvisfees in Hermanus, afgekeur.
Die fees vind van 27 tot 29 September plaas.
Die munisipaliteit sê in ’n verklaring die Land Party het in sy aansoek gesê minstens 500 mense word vir Vrydag se beplande byeenkoms verwag.
Sowat 50 beamptes is nodig om die groep te beheer.
Die saak is Woensdag op ’n vergadering by die polisiekantoor in Hermanus bespreek.
“Die organiseerders is in kennis gestel dat hulle by ’n geskikte landdros mag aansoek doen om die verbod tersyde te stel. Alternatiewelik, om ’n ander datum vir die beplande byeenkoms vas te stel om bewustheid oor rassisme te skep,” lui die verklaring.
Die byeenkoms is om die volgende redes afgekeur:
Die voorgestelde byeenkoms sal voertuig- en/of voetgangersverkeer ernstig ontwrig.
Die risiko dat deelnemers of ander mense tydens die byeenkoms beseer kan word.
Die risiko vir skade aan eiendom omdat konflik ’n groot risiko is wanneer rassisme ter sprake is.
Die polisie- en verkeersdiens sal nie die voorgestelde byeenkoms kan beheer nie, want hulle het nie genoeg hulpbronne te midde van die talle gebeure wat die naweek vir Hermanus geskeduleer is nie.
Meer oor: Land Party | Walvisfees
Onse eie Walvisfees bied ná New York ‘talle ander goeters’
Geen keer aan Walvisfees